《闲居写怀》
清代·唐孙华

屈伸固有命，秋毫非人功。三世不徙官，执戟老扬雄。

荀爽起布衣，百日至三公。猿臂终数奇，李蔡本下中。

方壮既悼颜，皓首仍悲冯。世有巧而踬，亦或拙而通。

忧喜塞翁马，得失楚人弓。时命苟不谐，不如安固穷。

作者简介：（1634—1723）清江苏太仓人，字实君，号东江，晚号息庐老人。康熙二十七年进士。召试，授礼部主事，调吏部，以事去官。工诗，有《东江诗钞》。